钦定古今图书集成/历象汇编/岁功典/第076卷 > 《本草纲目》 > 重阳
## 钦定古今图书集成/历象汇编/岁功典/第076卷 > 《本草纲目》 > 重阳

九月九日采白菊花，名曰“金精。”菊花二斤，茯苓一斤，
𢭏罗为末，每服二钱，温酒调下，日三服。或以炼过松
脂和丸鸡子大，每服一丸，主头眩。久服令人好颜色
不老。

“六月六日采苍耳叶，九月九日采野菊花”，为末，酒服
三钱，治一切痈疽丁肿。

重阳日，取高粱根名“爪龙”，阴干。横生难产者，取爪龙
烧存性，酒服二钱即下。

“坠损，跌扑，散血，止痛。重阳日收老茄子百枚，去蒂四
破，切之，消石十二两，𢭏碎不津器，先铺茄子一重，乃
下消石一重，如此间铺令尽，以纸数层密封，安置净
处，上下以新砖承覆，勿犯地气，至正月后取出，去纸
两重，日中曝之，逐日如此，至二三月度，茄已烂，开瓶
倾出，滤去滓，别入新器中，以薄绵盖头，又曝至成膏”，
乃可用。每以酒调半匙。空腹饮之。日再恶血散则痛
止而愈矣。若膏久干硬。即以饭饮化动用之。〈图经本草〉